અમેરિકામાં એક જ દિવસે ૩૫૦ જેટલાં અખબારોએ પ્રેસિડેન્ટ ટ્રમ્પની આપખુદશાહીની ટીકા કરતા તંત્રીલેખ લખી વર્તમાનપત્રના ઇતિહાસમાં નવા રેકર્ડનું સર્જન કર્યું છે. પ્રેસિડેન્ટ ટ્રમ્પ દ્વારા અખબારોની સ્વતંત્રતા પર તરાપના કારણે આ તંત્રીલેખો લખાયા તેમ છતાં ટ્રમ્પે અખબારોને ‘નાગરિકના દુશ્મન’ ગણાવ્યાં. ટ્વીટર એકાઉન્ટ પર ‘ફેક ન્યૂઝ’ શબ્દનો ૨૮૧ વાર ઉપયોગ કર્યો અને અખબારોને આડે હાથે લીધાં. ટ્રમ્પના મતે અખબારોએ સરકારનું સમર્થન જ કરવું જોઈએ. આ મત વિરુદ્ધ જનારા પત્રકારો તેમના દુશ્મન જ છે.